CELEX: 32011D0385
Language: mt
Date: 2011-06-28 00:00:00
Title: 2011/385/UE: Deċiżjoni tal-Kummissjoni tat- 28 ta’ Ġunju 2011 dwar ir-rikonoxximent tal-Ekwador skont id-Direttiva 2008/106/KE tal-Parlament Ewropew u tal-Kunsill fir-rigward tas-sistemi għat-taħriġ u ċ-ċertifikazzjoni tal-baħħara (notifikata bid-dokument numru C(2011) 4440)  Test b’relevanza għaż-ŻEE

30.6.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 170/38
            
         DEĊIŻJONI TAL-KUMMISSJONI
   tat-28 ta’ Ġunju 2011
   dwar ir-rikonoxximent tal-Ekwador skont id-Direttiva 2008/106/KE tal-Parlament Ewropew u tal-Kunsill fir-rigward tas-sistemi għat-taħriġ u ċ-ċertifikazzjoni tal-baħħara
   (notifikata bid-dokument numru C(2011) 4440)
   (Test b’relevanza għaż-ŻEE)
   (2011/385/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2008/106/KE tal-Parlament Ewropew u tal-Kunsill tad-19 ta’ Novembru 2008 dwar il-livell minimu ta’ taħriġ tal-baħħara (1), u b’mod partikolari l-ewwel subparagrafu l-Artikolu 19(3) tagħha,
   Wara li kkunsidrat it-talba magħmula minn Spanja fl-14 ta’ Frar 2006,
   Billi:
   
               (1)
            
            
               Skont id-Direttiva 2008/106/KE l-Istati Membri jistgħu jiddeċiedu li jaċċettaw iċ-ċertifikati xierqa tal-baħħara li jkunu ġew minn pajjiżi terzi, sakemm dak il-pajjiż terz ikkonċernat ikun rikonnoxxut mill-Kummissjoni. Dawk il-pajjiżi terzi għandhom jissodisfaw ir-rekwiżiti kollha tal-Organizzazzjoni Marittima Internazzjonali (IMO) il-Konvenzjoni dwar l-Istandards għat-Taħriġ, iċ-Ċertifikazzjoni u l-Għassa tal-baħħara, 1978 (il-Konvenzjoni STCW) (2) kif ġiet riveduta fl-1995.
            
         
               (2)
            
            
               Permezz ta' ittra tal-14 ta' Frar 2006, Spanja ressqet talba għar-rikonoxximent tal-Ekwador. Wara t-talba ta' Spanja, il-Kummissjoni vvalutat, it-taħriġ u s-sistemi ta' ċertifikazzjoni fl-Ekwador sabiex tivverifika jekk dan il-pajjiż jikkonformax mar-rekwiżiti tal-Konvenzjoni STCW u jekk ittiħdux miżuri xierqa biex ikunu evitati l-frodi fil-ħruġ taċ-ċertifikati. Dik il-valutazzjoni kienet ibbażata fuq ir-riżultati ta' spezzjoni li għamlu l-esperti tal-Aġenzija Ewropea għas-Sigurtà Marittima f'Lulju 2007. Matul dik l-ispezzjoni, ġew identifikati ċerti nuqqassijiet fit-taħriġ u s-sistemi ta' ċertifikazzjoni.
            
         
               (3)
            
            
               Il-Kummissjoni pprovdiet lill-Istati Membri rapport dwar ir-riżultati tal-valutazzjoni.
            
         
               (4)
            
            
               Permezz ta' ittra tat-18 ta' Marzu 2009, il-Kummissjoni talbet lill-Ekwador biex jipprovdi provi li juru li n-nuqqassijiet li kienu identifikati ġew ikkoreġuti.
            
         
               (5)
            
            
               Permezz tal-ittri tat-8 ta' Mejju 2009, u tal-20 ta’ Mejju 2009, l-Ekwador pprovda l-informazzjoni mitluba u l-provi dwar l-implimentazzjoni tal-azzjoni korrettiva xierqa u suffiċjenti biex jiġu indirizzati n-nuqqasijiet kollha identifikati matul il-valutazzjoni ta' konformità;
            
         
               (6)
            
            
               Ir-riżultat tal-valutazzjoni tal-konformità u l-evalwazzjoni tal-informazzjoni pprovdut mill-Ekwador juru li l-Ekwador jissodisfa r-rekwiżiti kollha tal-Konvenzjoni STCW, u ħa l-miżuri xierqa biex ikunu evitati l-frodi fil-ħruġ taċ-ċertifikati. Għaldaqstant, għandu jiġi rikonoxxut mill-Kummissjoni.
            
         
               (7)
            
            
               Il-miżuri previsti f’din id-Deċiżjoni huma skont l-opinjoni tal-Kumitat dwar Ibħra Sikuri u l-Prevenzjoni ta' Tniġġis minn Vapuri,
            
         ADOTTAT DIN ID-DEĊIŻJONI:
   Artikolu 1
   Għall-finijiet tal-Artikolu 19 tad-Direttiva 2008/106/KE L-Ekwador hu rikonoxxut fir-rigward tas-sistemi għat-taħriġ u ċ-ċertifikazzjoni tal-baħħara.
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, it-28 ta’ Ġunju 2011.
      
         
            Għall-Kummissjoni
         
         Siim KALLAS
         
            Viċi-President
         
      
   
   
      (1)  ĠU L 323, 3.12.2008, p. 33.
   
      (2)  Adottata mill-Organizzazzjoni Marittima Internazzjonali.